A Zalaszentgrót Város 24/2014. (IX.12.) számú önkormányzati rendelettel jóváhagyott építési szabályzatának tervezett módosítása

A Zala Megyei Kormányhivatal felhívta az önkormányzatot a Helyi Építési Szabályzat (HÉSZ) kiegészítésére a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8) Korm. rendelet (továbbiakban Korm. r.) 5. mellékletére hivatkozva.

A Korm. r. 5. számú melléklete értelmében a helyi építési szabályzat tartalmi követelményei közül a

1.1.5 Környezetvédelmi előírások, és a

1.1.10. Katasztrófavédelmi osztályba sorolás alapján meghatározott elégséges védelmi szint

követelménye helyi szabályozása elengedhetetlen a HÉSZ-ben.

A településrendezési eszközök megalapozó munkarésze és a HÉSZ nem állapít meg olyan környezetvédelmi előírást, mely a magasabb szintű jogszabályokban az övezetekre és az építési övezetekre megfogalmazottaktól eltérő lenne. Erre vonatkozó igény a településrendezési eszközök készítése során történt államigazgatási véleményeztetéskor sem érkezett. A magasabb szintű jogszabályban megfogalmazott környezetvédelmi előírásokon – zaj és légszennyezés építési övezetekre meghatározott határértéke,…stb. – túl további helyi szabály megalkotása nem szükséges. A jelen rendelet módosítás a HÉSZ környezetvédelmi előírásokkal történő kiegészítése csupán annak rögzítését tartalmazza, hogy a település a magasabb szintű jogszabályokban rögzítettekhez képest eltérő rendelkezést alkalmazni nem kíván. A helyi építési szabályzat ennek megfelelően a következőkkel egészül ki:

***„Környezetvédelmi előírások***

***6/A §***

*A rendelet hatálya alá tartozó területen a magasabb szintű jogszabályokban megfogalmazott környezetvédelmi előírásokhoz képest a helyi szabályozás eltérő rendelkezést nem állapít meg.˝*

A HÉSZ megalkotása óta a város katasztrófavédelmi osztályba sorolása megtörtént. A *Katasztrófák elleni védekezés egyes szabályairól* szóló 62/2011.(XII.29.) BM rendeletet módosító 66/2015.(XII.15.) BM rendelet 1. melléklet 14. pontja a Keszthely székhelyű katasztrófavédelmi kirendeltséghez tartozó Zalaszentgrótot I. katasztrófavédelmi osztályba sorolja.

A HÉSZ-ben a település katasztrófavédelmi osztályba sorolását javasoljuk rögzíteni és az elégséges védelmi szint követelményeit a magasabb szintű jogszabályban meghatározottak szerint megállapítani. Miután az elégséges védelmi szint követelményei a magasabb szintű jogszabállyal megegyezőek, így azok rögzítése az önkormányzati rendelet függelékében történik.

Az előzőek alapján a helyi építési szabályzatról szóló rendelet és függelék kiegészítését a következők szerint javasoljuk:

**„Katasztrófavédelmi osztályba sorolás alapján meghatározott elégséges védelmi szint követelményei**

**8/A §**

# A város területe I. katasztrófavédelmi osztályba tartozik. A katasztrófavédelmi osztályba sorolás alapján meghatározott elégséges védelmi szint követelményeiről a „Katasztrófavédelemről és a hozzá kapcsolódó egyes törvények módosításáról” szóló 2011. évi CXXVIII. törvény rendelkezik e rendelet 13. függeléke szerinti tartalommal.˝

13. függelék

a ../2016. (…..) önkormányzati rendelettel jóváhagyott helyi építési szabályzathoz

***A katasztrófavédelmi osztályba sorolás alapján meghatározott elégséges védelmi szint követelményei***

|  |  |  |  |
| --- | --- | --- | --- |
|  | *I. osztály* | *II. osztály* | *III. osztály* |
| *Riasztás* | *a lakosság központi riasztása és veszélyhelyzeti tájékoztatása feltételeinek biztosítása* | *a lakosság riasztása és veszélyhelyzeti tájékoztatása feltételeinek biztosítása* | *a lakosság riasztása és veszélyhelyzeti tájékoztatásának tervezése (különösen a más szervezetnél rendszeresített, de erre a célra alkalmas eszközök)* |
| *Lakosság védelmi módszer* | *a kockázatbecslésben megállapítottaknak megfelelően, elsősorban elzárkózás, indokolt esetben kitelepítés* | *a kockázatbecslésben megállapítottaknak megfelelően, elsősorban elzárkózás* | *a kockázatbecslésben megállapítottaknak megfelelően* |
| *Felkészítés* | *a) a lakosság évente történő aktív tájékoztatása, b) a lakosság passzív tájékoztatása nyomtatott és elektronikusan elérhető információs anyagok biztosításával, c) a lakosság felkészítése a riasztás módszerének és jelének felismerésére, valamint az annak megfelelő magatartási szabályokra* | *a) a lakosság 3 évente történő aktív tájékoztatása, b) a lakosság passzív tájékoztatása nyomtatott és elektronikusan elérhető információs anyagok biztosításával, c) a lakosság felkészítése a riasztás módszerének és jelének felismerésére, valamint az annak megfelelő magatartási szabályokra* | *a lakosság passzív tájékoztatása nyomtatott és elektronikusan elérhető információs anyagok biztosításával* |
| *Védekezés* | *a) különleges felszerelések és kiképzett szakértők (önkéntes mentőszervezetek) bevonásának tervezése és begyakoroltatása, b) a kockázatbecslésnek megfelelően a polgári védelmi szervezetek megalakítása, c) a karitatív és más önkéntes, humanitárius feladatot ellátó szervek bevonásának tervezése és begyakoroltatása* | *a) különleges felszerelések és kiképzett szakértők (önkéntes mentőszervezetek) bevonásának tervezése és begyakoroltatása, b) a kockázatbecslésnek megfelelően egyes polgári védelmi szakalegységek megalakítása, c) a karitatív és más önkéntes, humanitárius feladatot ellátó szervek bevonásának tervezése* | *a) kizárólag a védekezési feladatok ellátásához szükséges polgári védelmi szakalegységek megalakítása, b) önkéntes segítők, karitatív szervezetek bevonásának tervezése* |
| *Induló katasztrófavédelmi készlet* | *teljes induló katasztrófavédelmi készlet megléte* | *teljes induló katasztrófavédelmi készlet megléte* | *induló katasztrófavédelmi készlet tervezése* |



Zalaszentgrót, 2016. október 04. Agg Ferenc

településtervező, TT/1 20-0001

városi főépítész